b'\n_START_ARTICLE_\nNa\xc4\x8delo najmanj\xc5\xa1e osuplosti\n_START_PARAGRAPH_\nNa\xc4\x8delo najmanj\xc5\xa1e osuplosti ali na\xc4\x8delo najmanj\xc5\xa1ega presene\xc4\x8denja (angle\xc5\xa1ko principle of least astonishment) je na\xc4\x8delo v oblikovanju ra\xc4\x8dunalni\xc5\xa1kih sistemov, ki pravi, da je uporabnik del sistema, zato mora oblika upo\xc5\xa1tevati njegove izku\xc5\xa1nje in pri\xc4\x8dakovanja. Kadar obstaja ve\xc4\x8d mo\xc5\xbenih oblikovnih re\xc5\xa1itev, je torej obi\xc4\x8dajno najbolj\xc5\xa1a tista, ki se ujema s pri\xc4\x8dakovanji - z drugimi besedami, po tem na\xc4\x8delu oblikovan sistem se bo vedel tako kot uporabnik pri\xc4\x8dakuje in ga bo najmanj presene\xc4\x8dal. Predvidljivo vedenje zmanj\xc5\xa1a mo\xc5\xbenost napak in razo\xc4\x8daranja na strani uporabnika, ki ne pozna delovanja sistema do podrobnosti._NEWLINE_Oblikovalec sistema (npr. programer), ki deluje po tem na\xc4\x8delu, upo\xc5\xa1teva uveljavljene re\xc5\xa1itve, pri \xc4\x8demer je pomembno ciljno ob\xc4\x8dinstvo njegovega dela. Za primer, pri oblikovanju uporabni\xc5\xa1kih vmesnikov je koristno, da imajo dolo\xc4\x8dene tipke ali podobne ikone enako funkcijo kot pri sorodnih aplikacijah._NEWLINE_Na\xc4\x8delo namerno kr\xc5\xa1ijo ustvarjalci zlonamerne programske opreme, ki uporabnikova pri\xc4\x8dakovanja zlorabljajo. Raz\xc5\xa1irjen primer so hiperpovezave na spletnih straneh, oblikovane kot sistemska sporo\xc4\x8dila v operacijskem sistemu Microsoft Windows. Uporabnik po izku\xc5\xa1njah pri\xc4\x8dakuje, da se bo sporo\xc4\x8dilno okno zaprlo, ko bo kliknil na gumb\xc2\xa0\xc2\xbbOK\xc2\xab, namesto tega pa ga sistem preusmeri na drugo spletno stran ali mu na ra\xc4\x8dunalnik namesti zlonamerno kodo.'